ຂປລ. ໃນວັນທີ 13 ມີນາ 2017, ກະຊວງການເງິນ ໄດ້ຈັດກອງປະຊຸມ ປຶກສາຫາລື ຮ່ວມກັບຄະນະຮັບຜິດຊອບ ຊີ້ນໍາຊຸກຍູ້ການເກັບລາຍຮັບ ຢູ່ໃນ 5 ແຂວງຄື: ນະຄອນຫລວງວຽງຈັນ, ຫລວງພະບາງ, ຄຳມ່ວນ, ສະຫວັນນະເຂດ ແລະ ຈຳປາສັກ ເພື່ອກຽມຄວາມພ້ອມ ໃນການລົງ ເຄື່ອນໄຫວຊຸກຍູ້ ວຽກງານຄຸ້ມຄອງ ແລະ ຈັດເກັບລາຍເຂົ້າງົບປະມານ ຕົວຈິງ ບັນລຸຕາມແຜນການທີ່ ວາງໄວ້. ໃຫ້ກຽດເປັນປະທານ ກອງປະຊຸມດັ່ງກ່າວ ໂດຍ ທ່ານ ອາດສະພັງທອງ ສີພັນດອນ ຮອງລັດຖະມົນຕີ ກະຊວງການເງິນ ແລະ ຄະນະຮັບຜິດຊອບເຂົ້າຮ່ວມ ຢ່າງພ້ອມພຽງ.
ທ່ານ ຮອງລັດຖະມົນຕີ ກະຊວງການເງິນ ມີຄຳເຫັນວ່າ: ການລົງຊຸກຍູ້ ການເກັບລາຍຮັບຢູ່ 5 ແຂວງດັ່ງກ່າວ ແມ່ນອີງຕາມການສະເໜີ ຂອງກົມສ່ວຍສາອາກອນ ກະຊວງການເງິນ ເພື່ອເປັນບ່ອນ ອີງອັນໜັກແໜ້ນ ໃຫ້ແກ່ການສ້າງແຜນພັດຖະນາ ເສດຖະກິດ-ສັງຄົມ ໂດຍສະເພາະ ແມ່ນແຜນໃນ ການສ້າງລາຍຮັບ ງົບປະມານແຫ່ງລັດ ໃຫ້ສອດຄ່ອງກັບຄວາມເປັນຈິງ ໃນແຕ່ລະໄລຍະ ແລະ ເພື່ອ ເປັນບ່ອນອີງໃຫ້ແກ່ ບັນດາຂະແໜງການ ຂັ້ນສູນກາງ ແລະ ອໍານາດການປົກຄອງທ້ອງຖິ່ນ ແນໃສ່ ເຮັດໃຫ້ການຄຸ້ມຄອງ ຈັດເກັບລາຍຮັບງົບປະມານ ແຫ່ງລັດຄົບຖ້ວນ ແລະ ຖືກຕ້ອງຕາມລະບຽບກົດ ໝາຍກໍານົດ, ທັງມີປະສິດທິພາບສູງ ແລະ ບັນລຸຕາມແຜນການ ທີ່ສະພາແຫ່ງຊາດຮັບຮອງ.
ສຳລັບເປົ້າໝາຍໃນການຊຸກຍູ້ ການເກັບລາຍຮັບຄັ້ງນີ້ ໄດ້ແຕ່ງຕັ້ງຄະນະຊີ້ນຳ ປະກອບມີ 03 ຈຸ, ຈຸທີ 1 ຊີ້ນຳ, ກວດກາ ແລະ ຊຸກຍູ້ຕິດຕາມ ການເກັບລາຍຮັບຢູ່ ນະຄອນຫລວງວຽງຈັນ ໂດຍແມ່ນ ທ່ານ ອາດສະພັງທອງ ສີພັນດອນ ຮອງລັດຖະມົນຕີ ກະຊວງການເງິນ ເປັນຫົວໜ້າ ຄະນະ, ຈຸທີ 2 ຊີ້ນຳ, ກວດກາ ແລະ ຊຸກຍູ້ຕິດຕາມການເກັບ ລາຍຮັບຢູ່ແຂວງ ຫລວງພະບາງ ທ່ານ ນາງ ທິບພະກອນ ຈັນທະວົງສາ ຮອງລັດຖະມົນຕີ ກະຊວງການເງິນ ເປັນຫົວໜ້າຄະນະ, ຈຸທີ 3 ຊີ້ນຳ, ກວດກາ ແລະ ຊຸກຍູ້ຕິດຕາມການເກັບລາຍຮັບ ຢູ່ແຂວງຄຳມ່ວນ, ສະຫວັນນະເຂດ ແລະ ຈຳປາສັກ ໂດຍແມ່ນ ທ່ານ ບຸນໂຈມ ອຸບົນປະເສີດ ຮອງລັດຖະມົນຕີ ກະຊວງການເງິນ ເປັນຫົວໜ້າຄະນະ ໂດຍຈະໄດ້ ສົມທົບກັບຄະນະຮັບຜິດຊອບ ທີ່ຖືກແຕ່ງຕັ້ງຂອງສູນກາງ ແລະ ຂອງທ້ອງຖິ່ນ ໃນການຈັດຕັ້ງຜັນຂະຫຍາຍ ການເກັບຖານຂໍ້ມູນ ຕາມຄຳສັ່ງເລກທີ 40/ນຍ ຮ່ວມກັບອົງການປົກຄອງ ນະຄອນຫລວງ, ແຂວງ ແລະ ເມືອງ ໄປສູພາກປະຕິບັດຕົວຈິງ.
ຄະນະຮັບຜິດຊອບ ຈະໄດ້ສຸມໃສ່ຊຸກຍູ້ກ່ຽວກັບ ຖານລາຍຮັບທີ່ຖືບັນຊືເຂົ້າ ຢູ່ໃນລະບົບອາ ກອນມູນຄ່າເພີ່ມ, ຖານມອບເໝົາທີ່ມີເງື່ອນໄຂເຂົ້າ ຢູ່ໃນລະບົບອາກອນມູນຄ່າເພີ່ມ, ກວດກາການໄລ່ ລຽງອາກອນແບບ ໄວໃນບັນດາຫົວໜ່ວຍທຸລະກິດ, ປັບປຸງບັນດາກົນໄກ ການແຈ້ງມອບ, ຊຸກຍູ້ວິທີ ການກວດກາຄືນ ຫລັງແຈ້ງມອບ, ໄລ່ລ່ຽງອາກອນກຳໄລ ປະຈຳປີທີ່ບໍ່ແຈ້ງ ຫລື ມາແຈ້ງ ແຕ່ຍັງຄ້າງ ມອບໃຫ້ທັນ ຕາມກົດໝາຍກຳນົດ, ທັງກຳນົດເປົ້າໝາຍຫົວໜ່ວຍທຸລະກິດ ໂດຍສະເພາະ ຂະແໜງ ການຜະລິດ, ນ້ຳມັນເຊື້ອໄຟ, ພາຫະນະ ແລະ ອື່ນໆ. ພ້ອມນັ້ນ ຕ້ອງກວດກາຄືນຄວາມ ຮັບຜິດຊອບຂອງ ພະນັກງານ, ເຈົ້າໜ້າສ່ວຍອາກອນ ຕໍ່ແບບແຜນການຈັດຕັ້ງປະຕິບັດ ເກັບລາຍຮັບ, ການປະຕິບັດລະບຽບກົດໝາຍ ຂອງຂະແໜງການເງິນ, ກຳສະພາບພະນັກງານ ໃນການປະຕິບັດ ໜ້າທີ່ ທັງນີ້, ເພື່ອໃຫ້ສາມາດເກັບລາຍ ຮັບສ່ວຍສາອາກອນວ່ອງໄວ ແລະ ທັນເວລາ ໂດຍຈະໄດ້ ເລີ່ມຈັດຕັ້ງ ປະຕິບັດພາຍຫລັງ ສຳເລັດກອງປະຊຸມນີ້ ເປັນຕົ້ນໄປ ແລະ ຈະໃຫ້ສຳເລັດພາຍໃນ 15 ວັນ.
ເນື້ອໃນ: ຂປລ